Süchikijee tü piamakat kaꞌi,
nuꞌunakalaka Jesús chamüin nuumainpaꞌamüin Galileamüin eejeewaꞌire nia antüin.
Shiasa nüntapa Galileamüin,
kamaneeshii na wayuukana nümüin,
süka neꞌrüin paala tü kasa anasü naaꞌinrakat chaꞌaya Jerusalén suꞌutpünaa tü miꞌiraakat kanüliakat “Pascua”.
Otta müshia Jesús,
nnojoishi maꞌi ataralaain namaa na wayuukana saaꞌu nikirajüin paala sünain mojutüin wane nünüikimaajachi Maleiwa suluꞌu nuumain.
Nüntakalaka Jesús nüchikua suluꞌumüin tü pueulo kanüliakat Caná eejechire paala niiꞌiratüin tü wüinkat sünain wiinoin.
Otta yala,
nüntakalaka nünainmüin Jesús wane wayuu sülaüla mma kepiashi suluꞌu tü pueulo kanüliakat Capernaum chaa kaꞌyata sünain Caná.
Chi wayuukai,
ayuuishi nüchon chaꞌaya nipialuꞌu.
Mayeinshi maꞌi.
Naapapa nüchiki Jesús sünain nüntüin chajee Judeajee yaamüin Galileamüin,
oꞌunüshijeseꞌe nia nünainmüin Jesús süpüla nüchuntüinjachin maꞌi nümüin süpüla nuꞌunajachin nümaa Capernaummüin süpüla niiyajüinjachin chi nüchonkai.
Nümataalakalaka Jesús nümüin:
—Jiakana wayuukana,
müleka nnojorule jiꞌrüin taaꞌinrüin juꞌupala wane kasa anashaatasü nütüjakat apüleerua Maleiwa nümüiwa,
nnojoleena jia anoujain tanain.
—Ekirajüikalee,
anashi müleka puꞌunamaatüle tamaa.
Ouktaawashi taa chi tachonkai —nümakalaka nüshi chi ayuuishikai nümüin Jesús.
—Puꞌuna maala püchikua pipialuꞌumüin.
Anaichipa chi püchonkai,
nnojoleechi ouktüin —nümakalaka Jesús nümüin.
Sünain nünoujain chi wayuukai tü nümakat Jesús,
oꞌunüshi nipialuꞌumüin.
Nüpanapajakalaka chi wayuukai wane nüchepchiairua wopuluꞌu.
Naküjakalaka nümüin sünain anaichipain chi nüchonkai.
—¿Jalapshijachi aawalaain nia?
—nümakalaka namüin.
—Aawalaasü tü tuttaakat nuulia kaleꞌoinka maa aka süpuꞌuleematüin kaꞌikat —namakalaka nümüin.
Niyaawanajaakalaka saaꞌu jooluꞌu chi nüshikai sünain niiyajünüin chi nüchonkai wanaa maꞌi sümaa “Anaichipa chi püchonkai,
nnojoleechi ouktüin” nümüin paala Jesús.
Niꞌitaakalaka naaꞌin niakai je napüshua na kepiakana nümaa sünain anoujaa nünain Jesús sükajee tia.
Piantuairü joo naaꞌinrüin Jesús chaꞌaya Galilea tü kasa anasü nütüjakat apüleerua Maleiwa nümüiwa.
Naaꞌinrüin shia süchikijee nüleꞌejüin Judeajee süpüla niiꞌiyatüinjatüin nukuaippa sümüin wayuu sünain nüjünalain nia Maleiwa.